वसुंधरा को मिल सकती है अहम जिम्मेदारी; राजस्थान में पड़ेगा राहुल की यात्रा का असर?
Karnataka Election Result 2023 Congress Performance - कर्नाटक में कांग्रेस ने जीत का डंका बजा दिया। कर्नाटक के चुनाव ने यह साफ कर दिया है कि किसी भी राज्य में चुनाव राष्ट्रीय मुद्दों के बजाय स्थानीय मुद्दों पर ही लड़कर जीता जा सकता है।
कर्नाटक में कांग्रेस ने जीत का डंका बजा दिया। कर्नाटक के चुनाव ने यह साफ कर दिया है कि किसी भी राज्य में चुनाव राष्ट्रीय मुद्दों के बजाय स्थानीय मुद्दों पर ही लड़कर जीता जा सकता है।
कांग्रेस ने स्थानीय मुद्दों पर फोकस रखा, जिसका उसे फायदा मिला। वहीं, भाजपा का फाेकस राष्ट्रीय मुद्दों पर था, जिसका माइलेज पार्टी को नहीं मिला।
इसके अलावा कर्नाटक में जनता ने स्थानीय चेहरों पर ही भरोसा जताया। यहां मोदी-शाह के चेहरों पर भाजपा को वोट नहीं मिले। कर्नाटक के बाद अब राजस्थान में करीब छह माह बाद चुनाव होने हैं।
ऐसे में दोनों पार्टियों का पूरा फोकस राजस्थान पर रहेगा। भास्कर ने एक्सपर्ट्स की मदद से कर्नाटक चुनाव के नतीजों का एनालिसिस किया। कर्नाटक के परिणाम से राजस्थान को लेकर भी कांग्रेस और भाजपा के लिए कई मैसेज छिपे हुए हैं। इसके साथ ही यह भी सवाल है कि कर्नाटक की तरह क्या राजस्थान में राहुल गांधी की भारत जोड़ो यात्रा कांग्रेस को सफलता दिला पाएगी? वहीं टिकट की आस लगा रहे भाजपा-कांग्रेस के बड़े नेता पुत्रों का क्या होगा?
सभी सवालों के जवाब सिलसिलेवार इस रिपोर्ट में पढ़िए...
कर्नाटक में क्या हुआ? : मार्च 2020 में कांग्रेस ने डीके शिवकुमार को प्रदेश अध्यक्ष बनाकर आगे किया, लेकिन सिद्धारमैया को भी पूरी तवज्जो दी। हालांकि पहले से ही दोनों में अंदरखाने सीएम की कुर्सी को लेकर लड़ाई थी, लेकिन चुनाव में दोनों ने मिलकर प्रचार किया।
पार्टी कार्यकर्ताओं में एकता का मैसेज दिया। यही वजह रही कि कांग्रेस ने कर्नाटक को फतह कर लिया। अगर अलग-अलग रहकर चुनाव लड़ते तो कांग्रेस की सरकार बनना आसान नहीं होता।
राजस्थान में क्या जरूरत है? : कर्नाटक की जीत से उत्साहित कांग्रेस को अब राजस्थान में पार्टी के भीतर चल रहे राजनीतिक युद्ध पर ध्यान केंद्रित करना होगा।
राजस्थान में चुनाव को देखते हुए कांग्रेस के सामने सबसे बड़ा टास्क सीएम अशोक गहलोत और पूर्व डिप्टी सीएम सचिन पायलट के बीच चल रहे विवाद को थामने का है।
पायलट अपनी ही सरकार के खिलाफ हमलावर हैं और वे अजमेर से जयपुर के बीच जनसंघर्ष यात्रा निकाल रहे हैं।
अब तक पायलट के मामले में कांग्रेस का कोई निर्णय नहीं आने के पीछे कर्नाटक चुनाव ही कारण था। कर्नाटक का रिजल्ट आ चुका है और अब राजस्थान के मुद्दे पर मंथन होगा।
सबसे बड़ा सवाल यह है कि क्या कर्नाटक की जीत गहलोत-पायलट के राजनीतिक युद्ध को शांत कराएगी?
कांग्रेस से जुड़े सीनियर लीडर्स और पॉलिटिकल एक्सपट्‌र्स का मानना है कि जिस तरह से कर्नाटक में कांग्रेस ने एकजुटता दिखाकर बीजेपी को हराया, उसी तरह राजस्थान के चुनाव में उतरने से पहले गहलोत-पायलट विवाद का हल ढूंढना होगा।
राजस्थान में दोनों को एक सम्मानजनक समझौते तक पहुंचाने के सिवा कांग्रेस के पास कोई दूसरा रास्ता नहीं है।
पॉलिटिकल एक्सपर्ट डॉ. आरएस राजपुरोहित कहते हैं– 2013 से 2018 तक सिद्धारमैया सीएम रहे।
कर्नाटक की जीत के बाद अब कांग्रेस के लिए यह जरूरी हो गया है कि राजस्थान में गहलोत और पायलट को एक साथ लेकर चुनाव में उतरा जाए।
कर्नाटक में क्या हुआ? : भाजपा की सरकार में हुए भ्रष्टाचार को लेकर कांग्रेस ने मुद्दा बनाया। पूरे चुनाव कैंपेन के दौरान सरकार पर 40 प्रतिशत कमीशन के आरोप लगाए।
इसका असर यह हुआ कि सत्ता के खिलाफ लहर को और हवा मिली। जनता में नाराजगी बढ़ी तो भाजपा सत्ता से बाहर हो गई।
राजस्थान में सरकार बचाने की लड़ाई: राजस्थान में कर्नाटक से उलट स्थितियां हैं। यहां कांग्रेस की सरकार है और भाजपा विपक्ष में है।
भाजपा राजस्थान में लगातार कांग्रेस की सरकार के खिलाफ भ्रष्टाचार और पेपर लीक जैसे मुद्दों को हवा दे रही है। हर पांच साल में सत्ता बदलने का ट्रेंड पहले से ही है और सत्ता विरोधी लहर के कारण कांग्रेस और भाजपा ने पहले भी सरकारें गंवाई है। कर्नाटक के परिणामों के बाद राजस्थान में कांग्रेस को ज्यादा सतर्क होने की जरूरत है।
हाल ही कराए गए सर्वे में कांग्रेस के 50 प्रतिशत से ज्यादा विधायकों की ग्राउंड पर स्थिति ठीक नहीं मिली थी। प्रदेश प्रभारी सुखजिंदर सिंह रंधावा ने वन-टू-वन में विधायकों को साफ कह दिया था कि अगर टिकट दिया जाता है तो आप जीतेंगे नहीं।
पॉलिटिकल एक्सपर्ट लक्ष्मण बोलिया कहते हैं- जब कोई पार्टी सत्ता में होती है तो उसके मंत्री-विधायकों के खिलाफ क्षेत्र में सबसे ज्यादा एंटी-इनकमबेंसी पनपती है। पिछले तीन चुनावों में यही हुआ है कि सत्ताधारी पार्टी कोई भी हो, उसके ज्यादातर मंत्री-विधायक चुनाव हार गए। ऐसे में कांग्रेस को इस ट्रेंड को खत्म करने के लिए अपनी रणनीति समय रहते बनानी होगी।
सत्ता विरोधी लहर को कम करने के लिए राजनीतिक दलाें के पास सबसे बड़ा हथियार होता है सिटिंग एमएलए की टिकट काटना। राजस्थान में दो गुट होने की वजह से यह फॉर्मूला लागू करना भी कांग्रेस के लिए आसान नहीं है।
कर्नाटक में क्या हुआ? : कांग्रेस का संगठन मजबूत था, फिर भी कर्नाटक कांग्रेस के अध्यक्ष डीके शिवकुमार ने संगठन को और मजबूती दी। माइक्रो लेवल पर कांग्रेस संगठन की सक्रियता का ही असर रहा कि कांग्रेस ने मेजोरिटी हासिल की।
राजस्थान में क्या करना होगा? : राजस्थान में कांग्रेस संगठन काफी कमजोर है। ऐसे में राजस्थान में पार्टी काे संगठन की सक्रियता पर फोकस करना पड़ेगा।
राजनीतिक विशेषज्ञ मानते हैं कि कांग्रेस का संगठन फिलहाल राजस्थान में लगभग निष्क्रिय है। प्रदेशाध्यक्ष गोविंद सिंह डोटासरा कई जिलों में नियुक्तियां नहीं कर पाए हैं। यह बताता है कि उनकी संगठन पर पकड़ ढीली है। गहलोत-पायलट का विवाद भी संगठन के ढांचे को प्रभावित कर रहा है। यदि चुनाव जीतना है तो बिना देर किए माइक्रो लेवल पर संगठन को सक्रिय करना पड़ेगा।
कर्नाटक में क्या किया? : भाजपा की हार का सबसे बड़ा कारण लिंगायत समाज की नाराजगी को माना जा रहा है। भाजपा ने कुछ फैसले ऐसे किए, जिनके कारण जनता में मैसेज गया कि वह जनाधार वाले नेताओं को साइडलाइन कर रही है। भाजपा ने चुनाव से पहले लोगों में एंटी-इनकमबेंसी का माहौल कम करने के लिए येदियुरप्पा से इस्तीफा ले लिया था। भ्रष्टाचार विरोधी फैक्टर कमजोर करने के लिए यह दांव खेला गया, लेकिन यह उलटा पड़ा। येदियुरप्पा इस फैसले से खुश नहीं थे।
येदियुरप्पा की सबसे ज्यादा उपेक्षा चुनाव में टिकट बांटने के दौरान हुई। इसके अलावा पूर्व सीएम जगदीश शेट्टार और पूर्व डिप्टी सीएम लक्ष्मण सावदी का टिकट कटने से उस लिंगायत समाज में ज्यादा नाराजगी फैली, जो येदियुरप्पा की अनदेखी से पहले ही नाराज था। यही कारण है कि बड़ी संख्या में लिंगायत मतदाताओं ने कांग्रेस का रुख कर लिया, जो भाजपा की हार का बड़ा कारण बना।
इसका राजस्थान भाजपा पर असर क्या होगा? : कर्नाटक में जनाधार वाले नेताओं की अनदेखी से हुए नुकसान से भाजपा को सबक लेने की बात करते हुए पॉलिटिकल एक्सपर्ट डॉ. आरएस राजपुरोहित कहते हैं कि राजस्थान में पार्टी को जनाधार वाले नेताओं पर खास फोकस करना होगा।
ऐसे नेता जो अपने समाज और जातियों में असर रखते हैं, उनको चुनाव से पहले न सिर्फ एक्टिव करना होगा बल्कि टिकट वितरण से लेकर चुनाव कैंपेनिंग की रणनीति में भी आगे रखना होगा।
जिन इलाकों से राहुल गांधी की भारत जोड़ो यात्रा निकली थी, वहां सबसे पहले कर्नाटक में चुनाव हुए। राहुल कर्नाटक में जहां-जहां गए, वहां की 66 प्रतिशत सीटें कांग्रेस ने जीती हैं। यह परिणाम कांग्रेस के लिए अन्य राज्यों में भी कई उम्मीद जगा रहे हैं।
राजस्थान में भी राहुल गांधी करीब 33 विधानसभा सीटों से होते हुए गुजरे थे और फिलहाल इनमें से 18 पर कांग्रेस का कब्जा है। पॉलिटिकल एक्सपर्ट का मानना है कि राजस्थान में यात्रा का असर तो दिखेगा, लेकिन उत्तर भारतीय और दक्षिण भारतीय राज्यों की तासीर में थोड़ा अंतर है और अभी चुनाव में छह महीने का समय है, इसलिए राजस्थान में भी कर्नाटक जैसा ही रिजल्ट देखने को मिलेगा, यह कहना जल्दबाजी होगी।
नेताओं के परिजनों को टिकट दिया तो क्या होगा?
कर्नाटक में क्या हुआ? : कर्नाटक में भाजपा ने मंत्रियों, विधायकों के 20 से ज्यादा बेटे-बेटियों को टिकट दिया। कांग्रेस भी इसी रास्ते पर चली और कई बड़े नेताओं के परिजनों को टिकट दिया। भाजपा के ऐसे 15 उम्मीदवार चुनाव हार गए, जबकि कांग्रेस में ज्यादातर को जीत मिली।
राजस्थान में असर : राजस्थान में पूर्व उपराष्ट्रपति भैंरो सिंह शेखावत के दामाद नरपत सिंह राजवी के बेटे अभिमन्यु और बेटी मूमल, कांग्रेस विधायक रघु शर्मा के बेटे सागर शर्मा, पूर्व स्पीकर दीपेंद्र सिंह शेखावत के बेटे बालेंदु सिंह, स्वास्थ्य मंत्री परसादी लाल मीणा के बेटे कमल मीणा सहित करीब 50 नेताओं के परिजन इस दौड़ में शामिल है। कांग्रेस और भाजपा दोनों ही इस मामले में बेहद सावधानी से कदम बढ़ाएगी।
ये भी पढ़ें- 
पायलट ने दिए अनसुलझे सवालों के जवाब:कहा- सोनिया गांधी की खुलेआम बेइज्जती की गई, वसुंधरा धारीवाल को अरेस्ट कराने वाली थीं, मैंने बचाया
‘पार्टी अनुशासन की बात उनको नहीं करनी चाहिए जो 25 सितंबर की घटना में शामिल थे। विधायकों से इस्तीफे दिलवाकर अपनी ही सरकार को गिराने के कगार पर कौन लेकर गया? किसके दबाव में काम हुआ?’ (पूरी खबर के लिए क्लिक करें)